Gasar Zakarun Kulob Na Turai: Gobe Madrid za ta yi wasan karsh
Gasar Zakarun Kulob Na Turai: Gobe Madrid za ta yi wasan karshe da Liberpool
By .. | Publish Date: May 25 2018 2:00AM
A gobe Asabar idan Allah Ya kaimu ake sa ran za a yi wasan karshe na gasar cin kofin zakarun kulob na Turai a tsakanin kulob din Real Madrid na Sifen da Liberpool da ke Ingila.
Za a yi wasan ne a filin wasa na Kyib da ke Ukraine da misalin karfe takwas saura kwata na dare agogon Najeriya.
A tarihin gasar, kungiyoyin biyu sun taba haduwa ne sau shida, inda kulob din Liberpool ya doke na Madrid sau uku yayin da Madrid ta samu nasara a kan Liberpool sau biyu sannan suka yi kunnen doki sau daya.
Kulob din Liberpool dai ya taba lashe wannan kofi ne sau 5, kuma rabonsa da kofin tun a shekarar 2005 wato kimanin shekaru 13 da suka wuce yayin da kulob din Real Madrid ya lashe wannan kofi sau 12 kuma yanzu haka shi ke rike da kofin bayan ya lashe sau biyu a jere. Idan ya samu nasara a wasan gobe, to Madrid za ta sake kafa sabon tarihi na lashe kofin sau uku a jere kuma sau 13 a jumilla.
Miliyoyin masoya kwallon kafa a duniya sun zuba ido su ga yadda wasan zai kaya.
A bangaren Liberpool ana sa ran ’yan kwallo irin su Mohammed Salah da Sadio Mane da Firminho da sauransu za su haskaka, yayin da a bangaren Madrid kuwa ana sa ran ’yan kwallo irin su Cristiano Ronaldo da Isco da Marcelo da Sergio Ramos da sauransu ne za su buga wa kulob din a yayin wasan.
Tuni magoya bayan kungiyoyin biyu suke ta hasashe a game da kungiyar da suke ganin ita za ta samu nasara a wasan.
Ana sa ran gidajen kallon kafa a Najeriya musamman a Arewaci za su cika makil da ’yan kallo da hakan zai samar musu da kudin shiha mai yawa.